Uusi päivitys on pelin historian suurimpia ja kiistanalaisimpia.

SUPERCELL

Suomalaisen peliyhtiö Supercellin vuonna 2012 julkaistuun peliin Clash of Clansiin julkaistiin viime viikolla uusi päivitys, joka on pelin historian laajimpia. Päivityksen mukana peliin tehtiin huomattavia muutoksia, joiden vastaanotto pelaajien keskuudessa on vähintäänkin ristiriitainen. Täysi muutosten lista löytyy tältä AllClash-sivulta.

Clash of Clansin pelaajien keskustelufoorumeilla uutta päivitystä koskevat palauteketjut ovat räjähtäneet peliin tehdyistä muutoksista valittamisesta, ja päivitystä on haukuttu myös Reddit-keskustelupalstalla.

Eniten kritisoitu uusi ominaisuus on Personal Break Timer, joka on suututtanut erityisesti aktiiviset pelaajat, joita käytännössä rangaistaan liiasta pelin parissa vietetystä ajasta. Muutoksen vuoksi aktiivinen pelaaminen ei enää ole yhtä kannattavaa kuin aiemmin.

Farmauksesta vaikeaa

Päivityksen myötä myös resurssien kerääminen ja niiden toisilta pelaajilta suojeleminen, eli niin kutsuttu ”farmaus”, on muuttunut vaikeaksi. Tämä johtuu siitä, että pelin Town Hall -rakennuksen tuhoutumisesta vihollishyökkäyksessä ei saa enää ”kilpeä”, joka suojelee tietyn ajan toisten pelaajien hyökkäyksiltä.

Yleinen taktiikka pelissä oli jättää Town Hall -rakennus kylän muurien ulkopuolelle uhrattavaksi kohteeksi, mikä auttoi pelaajia säilyttämään resurssinsa, kun koska kylä ei joutunut useamman hyökkäyksen kohteeksi. Nyt monet pelaajat valittavat, että resurssien keräämisestä on tullut mahdotonta, kun oma kylä joutuu hyökkäyksen kohteeksi kerta toisensa jälkeen.

Kritiikki on johtanut siihen, että Clash of Clansin käyttäjäarvosanoissa Androidin Google Play - ja Applen App Store -sovelluskaupoissa yhden tähden negatiivisten arvosanojen määrä on lähtenyt kasvuun protestina tehdyille muutoksille.

Päivityksen vastaanotto ei kuitenkaan ole yksimielisen negatiivinen, ja keskustelupalstoilla jotkut ovatkin ilahtuneet pelityylin muuttamisesta.

- Tämä on varmaan kiistanalaisin päivitys ikinä näillä foorumeilla, kommentoi käyttäjä mattyboo1 asiaa Clash of Clansin virallisella keskustelupalstalla.

Supercell ei ole toistaiseksi kommentoinut saamaansa kritiikkiä julkisesti. IL on tavoitellut kommenttia yhtiöltä.